| Panemunės tiltas |
| --- |
|  |
| 

Panemunės tiltasPanemunės tiltas

54°51′48.01″ š. pl. 23°57′11.42″ r. ilg.﻿ / ﻿54.8633361°š. pl. 23.9531722°r. ilg.﻿ / 54.8633361; 23.9531722﻿ (Panemunės tiltas)Koordinatės: 54°51′48.01″ š. pl. 23°57′11.42″ r. ilg.﻿ / ﻿54.8633361°š. pl. 23.9531722°r. ilg.﻿ / 54.8633361; 23.9531722﻿ (Panemunės tiltas) |
|  |
| **Vieta** | Kaunas |
| **Ilgis** | 208 m |
| **Plotis** | 18 m |
| **Aukštis** | 13 m |
| **Pastatytas** | 1957 m. |
| **Nugriautas** | 2012 m. - 2013 m. |
| **Medžiagos** | Monolitinis gelžbetonis |
| **Konstrukcija** | Sijinis tiltas |

**Panemunės tiltas** – keturių angų monolitinio gelžbetonio sijinis tiltas per Nemuną Kaune, jungiantis Žemuosius Šančius ir Panemunę. Tilto ilgis 208 m. Dvi eismo juostos, eismo intensyvumas apie 1200 automobilių per valandą.

Istorija
--------

Ilgą laiką pastovaus tilto iš Panemunės į Kauną nebuvo. 1812 m. besiveržianti Napoleono vadovaujama Prancūzijos armija aukščiau Jiesios upės žiočių pastatė tris pontoninius tiltus, kuriuos saugojo 68 patrankos. Carinės Rusijos kariuomenė žemiau geležinkelio tunelio (dab. Švenčionių g.) kasmet įrengdavo pontoninį tiltą.

Vykstant Pirmajam pasauliniam karui, 1916 m. okupacinė Vokietijos imperijos kariuomenė tarp Panemunės ir Šančių pastatė pirmąjį laikiną medinį tiltą. Tai buvo septynios lengvo tipo santvaros po 37 m ilgio ant medinių polių.

1927 m. apie 50 m aukščiau senojo tilto pradėta naujo tilto statyba. 1928 m. balandžio 1 d. pavasarinio potvynio metu viena betoninė atrama nugriuvo, į upę nukrito dvi metalinės santvaros. Griūties metu ant tilto buvusiems žmonėms pavyko išsigelbėti.

Vietoje dviejų santvarų teko pagaminti vieną ilgesnę. Užbaigtas statyti tiltas turėjo penkias senąsias trumpesnes ir vieną 72 m ilgio santvarą. Viso tilto ilgis buvo 258 m, plotis 9,5 m. Tilto statyba kainavo 1,2 mln. litų. Sulankstytos Panemunės tilto santvaros vėliau buvo išardytos, ištiesintos ir panaudotos Saločių tiltui per Mūšos upę Saločiuose (Latvijos pasienyje). 

1941 m. birželio 23 d. atsitraukianti sovietų kariuomenė tiltą susprogdino. Vokiečių okupacijos metais gyventojai naudojosi laikinuoju pontoniniu tiltu.

Iki 1947 m. Panemunės gyventojai miestą pasiekdavo valtimis ir keltu, vėliau įrengtas kabantis tiltas pėstiesiems. 1954 m. vasario mėn. organizacija „Mostopojezd 446" pradėjo sugriauto tilto atstatymo darbus. Ant senųjų, šiek tiek perdarytų, atramų buvo pastatytas gelžbetoninis tiltas. Darbai galutinai užbaigti 1957 m. nors transportas juo pradėjo naudotis anksčiau.

Rekonstrukcija
--------------

|  |  |
| --- | --- |
|    | **Šiame straipsnyje bent dalis informacijos yra pasenusi.**Jeigu galite, atnaujinkite informaciją ir ištrinkite šį pranešimą. |

Susprogdintas Panemunės tiltas 2013 m. sausį
1996 m. parengtas Panemunės tilto rekonstrukcijos projektas. Projekte buvo numatyta pakeisti šalitilčio plokštes, važiuojamosios dalies dangą, įrengti naują hidroizoliaciją, deformacinius pjūvius, atstatyti apsauginio betono sluoksnį. Tačiau naujojo statinio projektui pasipriešino vietiniai gyventojai. 2003–2008 m. atlikus tilto techninės būklės įvertinimus, dėl saugumo ir ekonomiškumo senojo tilto vietoje rekomenduota statyti naują tiltą. 2012 m. Panemunės tiltą planuota perstatyti toje pat ašyje, iš septynių atramų paliekant penkias ir jas bei tilto perdangą paplatinant. Naujojo tilto ilgis sudarė 273,23 m, bendras plotis – 20,8 m, važiuojamosios dalies plotis – 14 m (keturios eismo juostos).

Eismas tiltu automobiliams ir pėstiesiems uždarytas bei pradėti jo ardymo darbai 2012 m. birželio 4 d. Miesto valdžia dėl lėšų stokos atsisakė idėjos šalia remontuojamo statinio pėsčiųjų patogumui pastatyti pontoninį tiltą. Pagrindiniai transporto srautai nukreipti per atnaujintą Jiesios tiltą.

2012 m. lapkričio 15 d. avarinės būklės Panemunės tiltas tarp 15:30 ir 16h susprogdintas sutrupinant betonines sijas; sprogdinimai buvo kartojami siekiant visiškai demontuoti tiltą.

Tilto statyba kainavo apie 30 mln. eurų, o dėl finansavimo sutrikimų darbai užtruko trejus metus. Iš pradžių planuota tiltą atidaryti 2014 m. pabaigoje. Naujasis statinys gerokai ilgesnis ir platesnis už savo pirmtaką: 273 m ilgio ir 20,8 m pločio su 4 eismo juostomis. Parinkta vyraujanti tilto konstrukcijų melsva spalva, kuri siejasi su vandeniu. Rekonstruotos ir tilto prieigos abiejose upės pusėse (Šančiuose – Juozapavičiaus pr. Panemunėje – Tilto g.).

Naujasis Panemunės tiltas iškilmingai atidarytas 2015 m. spalio 30 d. Premjeras Algirdas Butkevičius ir Kauno meras Visvaldas Matijošaitis perkirpo simbolinę juostelę. Skirtingose tilto pusėse susirinkę Šančių ir Panemunės gyventojai susitiko tilto viduryje, kur ir vyko atidarymo ceremonija. Šventėje dalyvavo keli tūkstančiai gyventojų.

* Statomas tiltas 2015 m. vasario mėn.Statomas tiltas 2015 m. vasario mėn.
* Naujasis tiltasNaujasis tiltas
* Tiltas nuo Šančių pusėsTiltas nuo Šančių pusės

Šaltiniai
---------

1. ↑  Lietuvos žinios, 1928 m. balandžio 2 d.
2. ↑  A. Fokas. Kauno tiltai: Panemunės // Kauno tiesa, 1968 m. liepos 7 d.
3. ↑  Henrikas Kebeikis. Panemunės tiltas // Keturi ratai, 1998 m. Nr. 10, 14-15 psl.
4. ↑  Tadas Širvinskas. Panemunės tiltas: sulauksime dar vienos griūties? // Kauno diena, 2009 m. kovo 28 d.
5. ↑  Panemunės tiltas primins Estijos vėliavą // Kauno diena, 2011 m. sausio 3 d.
6. ↑  Uždarytas Panemunės tiltas rekonstrukcijos darbams // Kauno diena, 2012 m. birželio 4 d.
7. ↑  Kaunas užgniaužė kvapą – laukia Panemunės tilto sprogimo[neveikianti nuoroda]
8. ↑  Kaune atidarytas ilgai lauktas Panemunės tiltas Archyvuota kopija 2015-11-01 iš Wayback Machine projekto.


|  |  |
| --- | --- |
|  | **Vikiteka: Panemunės tiltas** – vaizdinė ir garsinė medžiaga  |

| Artimiausi tiltai per Nemuną |
| --- |
| prieš srovę: | **Panemunės tiltas** | pasroviui: |
| Trijų mergelių tiltas | Kauno geležinkelio tiltas |